मीरचंद पन्त हुंदा ग्रां काफी डुग्हाई च बस्से दा हा। चौने पास्सै उच्चे-उच्चे प्हाड़ ते प्हाड़े दियां चोटियां। ब’रे दे नौ म्हीने बरफू दियां ठंडियां पट्टियां रक्खने करी म्हेशां टिंड-मिंड गै रौंह्दियां हां। जे कोई पराना बूह्टा अपनी ऐंठ दसदे खड़ोते रौह्ने दी हिम्मत बी करदा तां शमानी बिजली उसी कदें नां कदें फूकी छुड़दी। ग्रां दे कोल गै इक बर्फानी कट्ठा (नाला) बगदा हा, जेह्का पिच्छुआं ते रौला पांदा औंदा हा, पर ग्रां दे कोला लंघदे पद्धरा होने करी निचल्ला होइयै लंघदा हा। लोक घरा दी हर जरूरत घरा गै पूरी करी लैंदे। छड़ा लून, गुड़, चाह्, सूती कपड़ा ते मित्ती दे तेलै आस्तै गै शाहें दी गोचरी हे।